„ Þetta fólk veit ekkert um hvað það er að tala og það er það sem kaupmönnum svíður svo . Þeir eru með púlsinn á þessu , þeir horfa á þróunina og sjá þetta , “ segir Gunnar Gunnarsson , talsmaður Miðbæjarfélagsins í Reykjavík . Félagsmenn eru afar ósáttir við málflutning tveggja borgarfulltrúa , Hildar Björnsdóttur og Sigurborgar Óskar Haraldsdóttur , í Silfrinu síðastliðinn sunnudag en Gunnar segir að þær hafi farið með rangfærslur og fengið tækifæri á að tjá sig um götulokanir miðsvæðis gagnrýnislaust . Bæði Hildur og Sigurborg töluðu fyrir göngugötum í þættinum . Rekstraraðilar eru ósáttir við orð borgarfulltrúa um að rekstraraðilar í miðbænum hafi til þessa talað miðborgina niður með andstöðu sinni við götulokanir , að sögn Gunnars sem segir að rekstraraðilar miðsvæðis hafi of lengi látið eins og allt væri í lagi og vonað að ástandið myndi batna . „ Kaupmenn eru búnir að vera að segja ósatt með því að tala upp ástandið og á meðan hefur kvarnast úr undirstöðum rekstrar þeirra . Við leysum ekki málin með því að lifa í lyginni . Við verðum að horfa á raunveruleikann . “ Ekkert samráð Gunnar segir að samráð yfirvalda við verslunareigendur í miðborginni sem eru andvígir götulokunum hafi ekkert verið þegar ákvarðanir hafa verið teknar um lokun gatna . Hann segir afgerandi meirihluta rekstraraðila á svæðinu á móti götulokunum . „ Kaupmenn hafa ítrekað sagt frá tjóninu sem götulokanirnar hafa valdið ár frá ári og er það er greinilegt að ekkert hefur verið hlustað á þá . Það er ekkert samráð og ekkert samstarf . “ Undir það tekur Helga Jónsdóttir , eigandi Gullkúnstar Helgu sem stendur á horni Laugavegar og Smiðjustígs . Helga hefur staðið í þeim rekstri í 30 ár . „ Ég hef alltaf verið hérna sjálf sem gullsmiður og í tengslum við kúnnann svo ég tel mig vita um hvað málið snýst . Þetta er náttúrlega mjög breytt frá því sem var áður . “ Bolli Kristinsson var kaupmaður við Laugaveg í um 30 ár . Hann segir að samskipti kaupmanna og borgaryfirvalda séu mjög ólík því sem áður var . „ Ég hafði mikil samskipti við borgaryfirvöld og borgarstjóra , þá sérstaklega Davíð Oddsson og Ingibjörgu Sólrúnu , sem alltaf höfðu þetta samráð við okkur . Ég skil ekki afstöðu borgaryfirvalda , hvernig þau koma fram við þessa kaupmenn í dag , “ segir Bolli sem biður borgarstjóra að funda með rekstraraðilum miðbæjarins . Helga segist ekki hafa gaman af neikvæðri umræðu en vegna ástandsins geti hún ekki annað en látið í sér heyra . „ Það er ekki þannig að ég eða aðrir vilji tala Laugaveginn niður , fyrr má nú aldeilis vera , en stundum getur maður ekki orða bundist . Ég horfi hérna út um gluggann hjá mér allan daginn og sé hvernig ástandið er . Svo koma hérna inn ungar konur sem sitja niðri í ráðhúsi og bera á borð fyrir okkur að þetta sé allt öðruvísi en það raunverulega er , “ segir Helga . Villandi málflutningur Hún er sammála því að málflutningur borgarfulltrúanna í Silfrinu hafi verið villandi . „ Mjög villandi , miðað við það sem ég sé hérna út um gluggann hjá mér . Það verður að opna augun á þessu unga fólki sem starfar hjá borginni ; leyfa því bara hreinlega að vera hérna í götunni og sjá hvernig þetta er . “ Helga segir nauðsynlegt að eitthvað sé gert í málinu . „ Ég lít þannig á að það þurfi að snúa þessari þróun við því fólk hreinlega kemst ekki að verslunum . “ Mikilvægt er að eitthvað sé gert í málinu þar sem lokanirnar snerti afkomu mjög margra , að mati Gunnars . „ Það sýður á rekstraraðilum þarna niður frá og þeir eru mjög sárir yfir aðför borgaryfirvalda að lífsafkomu þeirra . “ Sigmar bauð fulltrúa viðtal Gunnar sendi þáttastjórnanda Silfursins , Sigmari Guðmundssyni , tölvupóst fyrir hönd Miðbæjarfélagsins sl. þriðjudag þar sem hann gagnrýndi að umfjöllun þáttarins hefði verið einhliða . Í gær svaraði Sigmar bréfinu og bauð fulltrúa frá Miðbæjarfélaginu að koma í þáttinn og gera grein fyrir sjónarmiðum félagsins . „ Það eru tveir borgarfulltrúar sem hafa barist með klóm og kjafti fyrir rekstraraðila , konur sem sjá raunveruleikann og hafa verið í miklu sambandi við okkur og kynnt sér ástandið . Það eru þær Kolbrún Baldursdóttir úr Flokki fólksins og Vigdís Hauksdóttir frá Miðflokknum . Það hefði til dæmis verið heppilegt að hafa aðra þeirra þarna , “ segir Gunnar sem kveðst afar sáttur með viðbrögð Sigmars . Miðbæjarfélagið hafði krafist fjögurra sæta í næsta þætti Silfursins . Sigmari fannst það þó fulllmikið og lagði frekar til sérviðtal .